b'\n_START_ARTICLE_\nAndreja \xc5\xbdigon\n_START_SECTION_\n\xc5\xbdivljenje in delo\n_START_PARAGRAPH_\nMaturirala je na klasi\xc4\x8dni gimnaziji v Ljubljani (1967), tu \xc5\xa1tudirala umetnostno zgodovino na Filozofski fakulteti (1967-1973), leta 1974 diplomirala, nadaljevala \xc5\xa1tudij v Italiji in 1977 opravila magisterij na ljubljanski FF (Poslikave cerkva poznega 19. stoletja v osrednji Sloveniji). Izpopolnjevala se je v Rimu (1974/1975) in na Dunaju (1976). V letih 1976\xe2\x88\x921985 je bila zaposlena kot knji\xc5\xbeni\xc4\x8darka-dokumentalistka v Biroju 71 v Ljubljani. Leta 1985 se je zaposlila pri zalo\xc5\xbebi Mladinska knjiga v Ljubljani, kjer je delala kot urednica na projektu Enciklopedija Slovenije. Poleg uredni\xc5\xa1kega dela na podro\xc4\x8dju likovne umetnosti pri Enciklopediji Slovenije so njen prispevek stroki pionirske raziskave nezarenskega slikarstva, ki so utrele pot k objektivnej\xc5\xa1emu vrednotenju oficielne umetnosti 19. stoletja na Slovenskem. Svoja dognanja je predstavila v katalo\xc5\xa1ko iz\xc4\x8drpnih objavah opusev slikarjev J. Brolla (1976), M. Ko\xc5\xbeelja (1986) in J. Wolfa (1986) in v vodniku po cerkvi sv. Martina v \xc5\xa0martnem pri Litiji (1980) ter v knjigi Cerkveno stensko slikarstvo poznega 19. stoletja na Slovenskem.(COBISS) Je \xc4\x8dlanica Slovenskega umetnostnozgodovinarskega dru\xc5\xa1tva in Dru\xc5\xa1tva muzealcev Slovenije. Pri Zborniku za umetnostno zgodovino (ZUZ) je bila tehni\xc4\x8dna urednica (1978\xe2\x80\x931986) ter \xc4\x8dlanica uredni\xc5\xa1kega odbora (1985-1987).'